Skriflesing: Ef 4:25 – 5:5 Volg Jesus se voorbeeld

Het jy jouself al voor die kruis op Golgota geplaas?

Ek meen het jy al so ingeleef dat jy die spanning in die lug kon aanvoel?

Dat jy die **hamerhoue sien val het**,   
gehoor het hoe die spykers/ysters die hout indryf?

Dat jy die **bloed kon sien drup**.  
Die kruiswoorde kon hoor..?

Dat jy **die pyn en die angs in Maria se oë** kon sien?  
dat jy die verslaenheid op die dissipels se gesigte kon ervaar?

Het hy dit **al jou werk gemaak om mooi te kyk** wat daar aangaan?

Het jy al **die emosies probeer verstaan** wat daar in baie harte gewoel en woed het?

Die **dissipels wat dalk gevoel het – alles te vergeefs**, ja alles te vergeefs.  
Wat nou – is dit die einde..?  
Die dolksteek in Maria se hart – wat ‘n einde vir haar seun Jesus.

**Een medekruisenaar** deel in die spotkoor terwyl hyself op pad uit is  
terwyl ‘n ander in die selfde situasie smeek om genade.

Ek glo die **romeinse soldate het redelik emosieloos** hul taak uitgevoer.  
Hulle is daarvoor betaal.

Die **kerkleiers moes redelik tevrede** gevoel het met die uitslag.  
Hulle kon dit nie vat dat Jesus saam met tollenaars en sondaars eet nie.  
Hulle kon nie glo Hy spandeer sy tyd saam met dié mense nie.

Hy het **dan toegelaat dat ‘n vrou van die nag sy voete was**   
en met haar hare afdroog…

En dan **beweer hy hy is die Seun van God**.  
In hul fanatiese ywer was daar glo ek, haat in hulle harte.  
‘n Wrewel wat net met die dood gestil kon word.

**Wat het daar gebeur?**  
Wat was die rede agter dit alles?

**God se liefde…**  
Sy liefde vir jou en my…

Want sien, dit **is ek en jy wat daar moes hang**.  
Ons sondeskuld roep om straf…  
Want God is ‘n regverdige God en die sonde moet gestraf word… (Sondag 4 HK)

**God se liefde is so groot** dat Hy sy Seun gestuur het  
om die straf op die sonde in jou en my plek te ontvang.  
Jesus Christus dra die straf op jou en my sonde…

Die **grootste liefdesdaad in die geskiedenis van die heelal**..  
God word mens om jou en my van ons sondeskuld los te koop.

Die grootste geskenk moontlik… aan elkeen wat in Jesus Christus glo.

God **het jou sondeskuld op Golgota afgeskryf**  
Jy is verlos…

Het jy hierdie waarheid al omhels?  
Het jy dit al jou eie gemaak..?

Jy is vry…

Maar enige **vryheid bring verantwoordelikheid.**

(Kom ons lees daarvan (Ef 4:25-5:5))

Vers 32 leer

*Wees goedgesind en hartlik teenoor mekaar, en vergewe mekaar* ***soos*** *God julle in Christus vergewe het.*

Na aanleiding van ‘n preek 3 weke gelede vra mense hoe?

**Hoe kry ek dit reg** om die mens wat my te na gekom het te vergeef?  
Ek kom net nie so ver nie…

**Volg Jesus se voorbeeld**.  
Wees gehoorsaam aan God die Vader.

**Liefde is die dryfveer aan God** se kant vir jou verlossing.

**Liefde is wat God van jou verwag** teenoor Hom en jou medemens.

As jy werklik lief is vir die Here,  
dan maak jy dit jou werk **om te doen wat die Here van jou verwag**.  
As dissipel volg jy in Jesus se voetspore.

Jesus leer:

Hy doen net wat die Vader van Hom verwag.

Jou liefde word in jou optrede sigbaar…

Hou in gedagte:

Jy mens**, is na God se beeld geskape**.  
Jy is veronderstel om die beeld van God so uit te leef  
dat die mense om jou iets van God in jou kan raaksien.

God het aan **jou mag gegee om te kan bewerk**, te bewaak, te vermeerder   
en en jou beveel om lief te hê.

As gevolg van die sonde**, misbruik mense so graag die mag**om haat, woede, wrokke en griewe teen mekaar op te bou.  
Hulle kyk op mekaar neer.  
Beskinder ander.

Gun ander mense nie voorspoed nie.

In plaas van bewerk en bewaak verwoes en vernietig ons die aarde.

Dit vernietig die beeld van God in mens.  
Dit maak dat die beeld van God in jou nie raakgesien kan word nie.

Dit maak dat jy nie kan liefhê nie.  
Dit maak dat jy nie kan vergewe nie.

Dit is die bron as jy nie kan vergewe nie.

Jy misbruik die mag wat God aan jou gegee het

**Hoe vergewe jy?**

Ek dink die soos in ons teks gee die antwoord.

**Vertoon die beeld van God.**

Vervang die haat in jou hart met liefde.

As dit vir jou moeilik is,  
**maak skeiding tussen die mens en sy sonde.**  
Die mens is beeld van God en jy moet hom liefhê.  
Die sonde in die mens kan en mag en moet jy haat.

Maar **die mens moet jy liefhê**

Dalk voel jy maar dit is nie vir jou lekker nie.  
Jy voel nie om te vergewe nie.

**Kyk weer wat Jesus aan die kruis vir jou deurgemaak** het.  
Kyk wat Hy gely het.  
Sien die veragting, spot, haat, woede, wat hy deurgegaan het  
sodat jy vry kan wees.

**Hou in gedagte:**

Vergiffenis is ‘n geskenk van een mens wat niks verdien nie, aan ‘n ander mens wat niks verdien nie. (A Stanley).

Jy moet liefhê en vergewe, **nie omdat jy so voel nie**  
maar omdat God dit van jou verwag.

Ten diepste is **vergiffenis ‘n geskenk  
wat vir jou vrylating u**it die tronk vir bitterheid en spyt verseker.  
Want jy bly daarin vasgevang tot en met jy vergewe het.

**Jy vergif jouself deur nie te vergewe nie**.  
Jy hou jouself daardeur gevange…

Die grootste liefde wat jy aan jouself en aan ander kan gee:  
vergewe soos wat God jou vergewe het.

En jy is in goeie geselskap  
Dié van Jesus Christus.

Amen.

!